รัฐบาลไทย-ข่าวทำเนียบรัฐบาล-ปลัดฯ ณัฐพล มอบนโยบาย สอจ. พื้นที่ฝั่งตะวันออก เน้นย้ำให้โรงงานนำนโยบาย MIND ทั้ง 4 มิติ
วันจันทร์ที่ 24 เมษายน 2566
24/04/2566
ปลัดฯ ณัฐพล มอบนโยบาย สอจ. พื้นที่ฝั่งตะวันออก เน้นย้ําให้โรงงานนํานโยบาย MIND ทั้ง 4 มิติ
ปลัดฯ ณัฐพล มอบนโยบาย สอจ. พื้นที่ฝั่งตะวันออก เน้นย้ําให้โรงงานนํานโยบาย MIND ทั้ง 4 มิติ สร้างความเข้มแข็งอย่างสมดุล พร้อมเตรียมเดินหน้านําระบบ Super App เข้าตรวจโรงงานให้เป็นมาตรฐานเดียวกันทั่วประเทศ
จังหวัดจันทบุรี : วันที่ 22 เมษายน 2566 ดร.ณัฐพล รังสิตพล ปลัดกระทรวงอุตสาหกรรม พร้อมด้วย นางสาวณัฏฐิญา เนตยสุภา รองปลัดกระทรวงอุตสาหกรรม (รปอ.) นายเดชา จาตุธนานันท์ ผู้ตรวจราชการกระทรวงอุตสาหกรรม (ผตร.) นายจุลพงษ์ ทวีศรี อธิบดีกรมโรงงานอุตสาหกรรม (อรอ.) นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม (ชปอ.) และผู้บริหารกระทรวงอุตสาหกรรม (อก.) ตรวจเยี่ยมและมอบนโยบายในการขับเคลื่อนภายใต้นโยบาย MIND ใช้ “หัวและใจ” ปั้นอุตสาหกรรมคู่ชุมชน ให้กับสํานักงานอุตสาหกรรมจังหวัดจันทบุรี ตราด และระยอง ณ สํานักงานอุตสาหกรรมจังหวัดจันทบุรี (สอจ.จันทบุรี) โดยมีนางสาวกาญจนา ทัพป้อม อุตสาหกรรมจังหวัดจันทบุรี และนายวสันต์ วิสัยมั่น อุตสาหกรรมจังหวัดตราด ให้การต้อนรับ พร้อมรายงานผลการดําเนินงานของหน่วยงาน ประกอบด้วย โครงสร้างบุคลากร งบประมาณ ผลผลิต ตัวชี้วัด แผนการดําเนินงานในปี 2566 และคําของบประมาณปี 2567 ตลอดจนข้อมูลโรงงานอุตสาหกรรมในพื้นที่ ทั้งนี้ นายวิเชียร ทองด้วง อุตสาหกรรมจังหวัดระยอง ได้เข้ารับมอบนโยบายดังกล่าวด้วย
สอจ.จันทบุรี มีบุคลากร 22 คน มีโรงงานในกํากับดูแล 355 โรงงาน ส่วนใหญ่เป็นกลุ่มอุตสาหกรรมแปรรูปผลไม้ แปรรูปอาหาร และห้องเย็น มีเหมืองแร่ที่ได้ประทานบัตร 7 ประทานบัตร มีวิสาหกิจชุมชน 163 ราย ทั้งนี้ สอจ.จันทบุรี มีการดําเนินการตามนโยบาย MIND ครอบคลุม 4 มิติ ทั้งในด้านความสําเร็จทางธุรกิจ การดูแลสังคมและชุมชน การรักษาสิ่งแวดล้อม และการกระจายรายได้สู่ชุมชน ได้แก่ บริษัท เป็นเงินฟีดมิลล์ จํากัด ประกอบกิจการผลิตอาหารกุ้ง อาหารปลา และเป็นโรงงานแห่งแรกของไทยที่ผลิตโนแวค สามารถส่งออกต่างประเทศได้ 100% ทั้งยังดูแลสังคมโดยช่วยแก้ปัญหาการเลี้ยงหอยนางรมไม่โต มีการสอนการเลี้ยงกุ้งในพื้นที่ และมีการนําเทคโนโลยีสมัยใหม่เข้ามาใช้เพื่อจัดการกลิ่น การสนับสนุนเศรษฐกิจชีวภาพ และการจัดทํากิจกรรม CSR ปลูกป่าชายเลน รวมถึงใช้พนักงานในพื้นที่กว่าร้อยละ 80 และสนับสนุนสินค้าจากกลุ่มชุมชนในพื้นที่ นอกจากนี้ สอจ.จันทบุรี ยังได้ให้การส่งเสริมผลิตภัณฑ์แปรรูปเสื่อกกจันทบูร โดยนํานวัตกรรมมาผนวกกับภูมิปัญญาท้องถิ่นเพื่อสร้างผลิตภัณฑ์ใหม่ มีการถ่ายทอดภูมิปัญญาท้องถิ่นไม่ให้สูญหาย และมีการจัดทําบ่อพักสีย้อมที่ถูกต้อง จนทําให้เสื่อกกจันทบูรเป็นสินค้าขึ้นชื่อของจังหวัด
สอจ.ตราด มีบุคลากร 21 คน มีโรงงานในกํากับดูแล 241 โรงงาน มีเหมืองแร่ที่ได้ประทานบัตรแล้ว 1 ประทานบัตร โดย สอจ.ตราด มีการดําเนินการตามนโยบาย MIND ครอบคลุมทั้ง 4 มิติ จนทําให้บริษัท สยามเดลมองเต้ จํากัด ได้รับการรับรองคุณภาพในระดับสากล เช่น GMP HACCP BRC เป็นต้น และสามารถลดต้นทุนในการใช้กระดาษลูกฟูกในกระบวนการผลิตได้กว่า 25% มีการสร้างเครือข่ายชุมชนรับฟังความคิดเห็นและแก้ปัญหาร่วมกัน บริษัทฯ ได้รับมาตรฐาน GI ระดับ 4 และให้ความสําคัญกับการตรวจวัดคุณภาพสิ่งแวดล้อมอย่างเข้มงวดตามกฎหมาย รวมถึงจ้างแรงงานในพื้นที่กว่าร้อยละ 90 และรับซื้อผลผลิตจากเกษตรกรในพื้นที่สร้างรายได้ให้กับชุมชนโดยรอบ ส่วนในด้านการส่งเสริมวิสาหกิจกลุ่มห้วยแร้ง ได้ช่วยพัฒนาสับปะรดตราดสีทองมาแปรรูปเป็นผลิตภัณฑ์ใหม่ของชุมชน เช่น แยมสับปะรด น้ําพริกเผา ข้าวห่อสับปะรด เป็นต้น มีการสร้างเครือข่ายเพื่อแลกเปลี่ยนความรู้ มีการนํากากสับปะรดไปทําปุ๋ยหมักหมุนเวียนกลับมาใช้ประโยชน์ รวมทั้งการรับซื้อวัตถุดิบในท้องถิ่น พร้อมจัดหาช่องทางการจําหน่ายทั้งตลาดออนไลน์และออฟไลน์ สร้างรายได้อย่างยั่งยืนให้กับสมาชิกเป็นอย่างยิ่ง
ทั้งนี้ ปลัดกระทรวงอุตสาหกรรม ได้ชื่นชม สอจ.จันทบุรี และตรวด ในการส่งเสริมตามแนวทาง MIND ทั้ง 4 มิติจนเกิดผลเป็นรูปธรรม พร้อมมอบนโยบายให้กับ สอจ. ดําเนินการจัดทําแผนงานให้สอดคล้องกับนโยบายของรัฐบาล ในด้านการพัฒนาอุตสาหกรรมเป้าหมายของประเทศ (S-Curve) และให้ความสําคัญกับภารกิจหลักของ สอจ. ในการกํากับดูแลโรงงานอย่างใกล้ชิด และให้มีการนําระบบ IT ที่เป็นมาตรฐาน เข้ามาช่วยในการตรวจโรงงาน และการรายงานข้อมูลต่าง ๆ ของโรงงานลงในแบบฟอร์มเดียว (i-Single Form) โดยให้ผู้ประกอบการเป็นผู้กรอกข้อมูลเพื่อให้ได้ข้อมูลที่แท้จริงและสามารถนําไปใช้ประโยชน์ได้ต่อไป นอกจากนี้ยังมุ่งเน้นให้มีการนํานโยบาย MIND ไปส่งเสริมโรงงานให้เข้มแข็ง ควบคู่การดูแลสังคม สิ่งแวดล้อม และกระจายรายได้ เพื่อสร้างการเติบโตอย่างยั่งยืนและสมดุล ซึ่งจะเป็นแนวทางที่ทําให้ประชาชนไม่เกียจโรงงาน รวมถึงได้เน้นย้ําการใช้จ่ายงบประมาณของ สอจ. ไม่ควรใช้งบประมาณข้ามหมวด เพื่อให้ทราบค่าใช้จ่ายการดําเนินงานต่าง ๆ ที่แท้จริง
ด้าน รปอ.ณัฏฐิญา ได้เน้นย้ําเรื่องบุคลากร พยายามปลูกฝัง "คนดีมี MIND" ต้องมีจิตสํานึกที่ดี "ใช้หัวและใจ" ในการทํางาน เพื่อให้การทํางานร่วมกับภาคส่วนอื่น ๆ เป็นไปด้วยดี ส่วนในด้านการเพิ่มประสิทธิภาพการทํางาน ขณะนี้ ส่วนกลาง ได้ดําเนินการจัดทําเครื่องมือผ่านระบบดิจิทัล (Super App) ซึ่งเป็นแอปพลิเคชันสําหรับให้ สอจ.ทั่วประเทศใช้ตรวจโรงงานให้เป็นมาตรฐานเดียวกัน และขอความร่วมมือให้โรงงานกรอกข้อมูลใน i-Single Form ให้มากที่สุด เพื่อจะได้นําข้อมูลมาใช้ประโยชน์ได้อย่างเป็นรูปธรรม รวมถึงได้เตรียมที่จะมีการจัดอบรมเรื่องการเงินการบัญชี เพื่อเพิ่มพูนความรู้ให้แก่ สอจ.ทั่วประเทศ ได้มีแนวทางการจัดทําบัญชีที่เป็นมาตรฐาน นอกจากนี้ ยังได้ย้ําให้ สอจ. บูรณาการการทํางานกับหน่วยงานที่เกี่ยวข้อง โดยต่อยอดจากการส่งเสริมอาชีพดีพร้อมที่กรมส่งเสริมอุตสาหกรรมดําเนินการ เพื่อให้โรงงานเชื่อมโยงการฝึกอาชีพช่วยเหลือประชาชนในพื้นที่ในการสร้างงาน สร้างอาชีพ และกระจายรายได้สู่ชุมชน รวมทั้ง ได้มอบหมายให้ สอจ. เชิญชวนผู้ประกอบการที่มีคุณสมบัติครบทั้ง 4 มิติ สมัครเข้ารับการคัดเลือกรางวัลอุตสาหกรรม ประจําปี 2566 อย่างน้อยหน่วยงานละ 5 กิจการ
ส่วน ผตร.เดชา ได้เสนอให้มีการถ่ายทอดองค์ความรู้ด้านการพัฒนาอุตสาหกรรมเป้าหมาย ที่สํานักงานเศรษฐกิจอุตสาหกรรม ได้มีการศึกษาไว้ เพื่อเป็นแนวทางในการกําหนดแผนงานของ สอจ. อย่างเป็นรูปธรรม รวมถึงควรมีการกําหนดตัวชี้วัด (KPI) อย่างชัดเจนในการนํานโยบาย MIND ทั้ง 4 มิติ เข้าไปส่งเสริมและพัฒนา โดยให้ สอจ. แต่ละแห่งเป็นผู้กําหนด KPI ที่เหมาะสมกับพื้นที่ของตนได้ เพื่อสร้างความท้าทายในการทํางานให้มากขึ้น
ด้าน ชปอ.ณิรดา ขอเชิญชวนให้เจ้าหน้าที่ สอจ.ทุกระดับ เข้ารับการอบรมด้านการใช้งานผ่านระบบ I-Single Form เพื่อให้สามารถนําความรู้ไปแนะนํา สร้างความเข้าใจ และถ่ายทอดให้กับผู้ประกอบการเข้ามากรอกข้อมูลได้ต่อไป
ต่อมาเวลา 15.00 น. ปลัดกระทรวงอุตสาหกรรม และคณะ ได้ลงพื้นที่ตรวจเยี่ยมธนาคารพัฒนาวิสาหกิจขนาดกลางและขนาดย่อมแห่งประเทศไทย ณ สาขาจันทบุรี โดยมี ผู้จัดการเขต 21 ผู้จัดการสาขาจันทบุรี ระยอง และตราด ให้การต้อนรับ โดยทางผู้จัดการเขต 21 ได้นําเสนอโครงสร้างของแต่ละสาขา และผลการดําเนินงานด้านการอนุมัติสินเชื่อและการเบิกจ่าย ปริมาณ NPL ในแต่ละพื้นที่ ซึ่งปัจจุบันมีเพียงร้อยละ 3.6 ทั้งนี้ ผลการปล่อยสินเชื่อในช่วงไตรมาสแรกของพื้นที่เขต 21 ยังสามารถทํายอดมาเป็นอันดับที่ 1 ของประเทศด้วย